ΚΑΝΟΝΙΣΜΟΣ (ΕΟΚ) αριθ. 3166/78 ΤΟΥ ΣΥΜΒΟΥΛΙΟΥ της 19ης Δεκεμβρίου 1978 περί της εφαρμογής της αποφάσεως αριθ. 1/78 της Μικτής Επιτροπής ΕΟΚ-Φινλανδίας "περί αντικαταστάσεως της λογιστικής μονάδος με την ευρωπαϊκή λογιστική μονάδα του άρθρου 8 του πρωτοκόλλου αριθ. 3 περί του καθορισμού της εννοίας "καταγόμενα προϊόντα" και των μεθόδων της διοικητικής συνεργασίας".

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 113,

την πρόταση της Επιτροπής,

Εκτιμώντας:

ότι η συμφωνία μεταξύ της Ευρωπαϊκής Οικονομικής Κοινότητος και της Δημοκρατίας της Φινλανδίας(1) υπεγράφη στις 5 Οκτωβρίου 1973 και άρχισε να ισχύει την 1η Ιανουαρίου 1974-

ότι δυνάμει του άρθρου 28 του πρωτοκόλλου αριθ. 3 περί του καθορισμού της εννοίας "καταγόμενα προϊόντα" και των μεθόδων διοικητικής συνεργασίας που είναι αναπόσπαστο μέρος αυτής της συμφωνίας η Μικτή Επιτροπή ΕΟΚ-Φινλανδίας έλαβε την απόφαση αριθ. 1/78 περί αντικαταστάσεως της λογιστικής μονάδος με την ευρωπαϊκή λογιστική μονάδα του άρθρου 8 αυτού του πρωτοκόλλου-

ότι πρέπει να τεθεί σε εφαρμογή αυτή η απόφαση στην Κοινότητα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η απόφαση αριθ. 1/78 της Μικτής Επιτροπής ΕΟΚ-Φινλανδίας εφαρμόζεται στην Κοινότητα.

Το κείμενο της αποφάσεως προσαρτάται στον παρόντα κανονισμό.

Άρθρο 2

Ο παρών κανονισμός αρχίζει να ισχύει την 1η Ιανουαρίου 1979.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 19 Δεκεμβρίου 1978.

Για το Συμβούλιο

Ο Πρόεδρος

H.-D. GENSCHER

ΑΠΟΦΑΣΗ αριθ. 1/78 ΤΗΣ ΜΙΚΤΗΣ ΕΠΙΤΡΟΠΗΣ της 5ης Δεκεμβρίου 1978 περί αντικαταστάσεως της λογιστικής μονάδος με την ευρωπαϊκή λογιστική μονάδα του άρθρου 8 του πρωτοκόλλου αριθ. 3 "περί του καθορισμού της εννοίας "καταγόμενα προϊόντα" των μεθόδων διοικητικής συνεργασίας" Η ΜΙΚΤΗ ΕΠΙΤΡΟΠΗ,

Έχοντας υπόψη:

τη συμφωνία μεταξύ της Ευρωπαϊκής Οικονομικής Κοινότητος και της Δημοκρατίας της Φινλανδίας που υπεγράφη στις Βρυξέλλες στις 22 Ιουλίου 1972,

το πρωτόκολλο αριθ. 3 περί του καθορισμού της εννοίας "καταγόμενα προϊόντα" και των μεθόδων διοικητικής συνεργασίας καλούμενο εφεξής "πρωτόκολλο αριθ. 3", και ιδίως το άρθρο 28,

Εκτιμώντας:

ότι η λογιστική μονάδα δεν ανταποκρίνεται πλέον στη σύγχρονη διεθνή νομισματική κατάσταση και ως εκ τούτου είναι στο εξής απαραίτητη η εξεύρεση μιας εναλλακτικής λύσεως που θα επιτρέπει τη συνέχιση της εφαρμογής μιας κοινής βάσεως αξίας με σκοπό τον καθορισμό των περιπτώσεων όπου τα έντυπα EUR. 2 δύνανται να χρησιμοποιηθούν στη θέση των πιστοποιητικών κυκλοφορίας EUR. 1 και των περιπτώσεων όπου δεν είναι απαραίτητη η απόδειξη της καταγωγής-

ότι η Κοινότης προτείνει την αντικατάσταση από 1ης Ιανουαρίου 1979 της λογιστικής μονάδος με την ευρωπαϊκή λογιστική μονάδα-

ότι είναι πρόσφορο να χρησιμοποιηθεί η ευρωπαϊκή λογιστική μονάδα ως κοινή βάση αξίας-

ότι για διοικητικούς και εμπορικούς λόγους αυτή η κοινή βάση αξίας πρέπει να μείνει σταθερή για περίοδο τουλάχιστον δύο ετών και κατά συνέπεια η ευρωπαϊκή λογιστική μονάδα που θα χρησιμοποιηθεί πρέπει να καθορίζεται κατ' εξαίρεση σε μία ημερομηνία αναφοράς που πρέπει να προσαρμόζεται κάθε δύο χρόνια-

ότι είναι ευκταίο να αποφευχθεί μία νομισματική μείωση της κοινής βάσεως αξίας σε σχέση με τις αξίες που ισχύουν,

ΑΠΟΦΑΣΙΖΕΙ:

Άρθρο 1

1. Το άρθρο 8 παράγραφοι 1, 2 και 3 του πρωτοκόλλου αριθ. 3 αντικαθίσταται με το ακόλουθο κείμενο:

"1. Τα καταγόμενα προϊόντα στα πλαίσια του παρόντος πρωτοκόλλου απολαύουν του ευεργετήματος της συμφωνίας κατά την εισαγωγή τους στην Κοινότητα ή στην Φινλανδία με την κατάθεση ενός από τα ακόλουθα έγγραφα:

α) ένα πιστοποιητικό κυκλοφορίας εμπορευμάτων EUR. 1, αποκαλούμενο εφεξής "πιστοποιητικό EUR. 1" του οποίου το υπόδειγμα παρατίθεται στο παράρτημα V του παρόντος πρωτοκόλλου, ή

β) ένα έντυπο EUR. 2, του οποίου το υπόδειγμα παρατίθεται στο παράρτημα VI του παρόντος πρωτοκόλλου για αποστολές που περιέχουν μόνο καταγόμενα προϊόντα και στην περίπτωση που η αξία κάθε αποστολής δεν ξεπερνά τις 2 400 ευρωπαϊκές λογιστικές μονάδες.

2. Τα ακόλουθα προϊόντα, καταγόμενα κατά την έννοια του παρόντος πρωτοκόλλου απολαύουν του ευεργετήματος της συμφωνίας κατά την εισαγωγή τους στην Κοινότητα ή στην Φινλανδία χωρίς να χρειάζεται η κατάθεση ενός από τα έντυπα που αναφέρονται στην παράγραφο 1:

α) προϊόντα που είναι αντικείμενο μικροδεμάτων και απευθύνονται σε ιδιώτες και των οποίων η αξία δεν ξεπερνά τις 165 ευρωπαϊκές λογιστικές μονάδες-

β) προϊόντα που περιέχονται στις προσωπικές αποσκευές των ταξιδιωτών και των οποίων η αξία δεν ξεπερνά τις 480 ευρωπαϊκές λογιστικές μονάδες.

Αυτές οι διατάξεις εφαρμόζονται μόνο στις εισαγωγές χωρίς κανέναν εμπορικό χαρακτήρα, οι οποίες δηλώθηκαν ότι ανταποκρίνονται στις αναγκαίες προϋποθέσεις για την εφαρμογή της συμφωνίας και δεν υπάρχει καμία αμφιβολία ως προς την ειλικρίνεια αυτής της δηλώσεως.

Θεωρούνται χωρίς κανέναν εμπορικό χαρακτήρα οι εισαγωγές που παρουσιάζουν περιστασιακό χαρακτήρα και που αναφέρονται μόνο στα εμπορεύματα που προορίζονται μόνο για προσωπική ή οικογενειακή χρήση των παραληπτών και των ταξιδιωτών και στα οποία δεν πρέπει να αποδοθεί, λόγω της φύσεως ή της ποσότητός τους, εμπορικός χαρακτήρας.

3. Τα ποσά σε εθνικό νόμισμα του Κράτους εξαγωγής που ισοδυναμούν με τα ποσά που εκφράζονται σε ευρωπαϊκές λογιστικές μονάδες καθορίζονται από το Κράτος εξαγωγής και ανακοινώνονται στα άλλα μέρη της συμφωνίας. Όταν αυτά τα ποσά είναι ανώτερα από τα ποσά που καθορίζονται από το Κράτος εισαγωγής, αυτό το τελευταίο τα δέχεται εάν το εμπόρευμα τιμολογείται στο νόμισμα του Κράτους εξαγωγής.

Εάν το εμπόρευμα τιμολογείται στο νόμισμα ενός άλλου Κράτους μέλους της Κοινότητος ή μιας άλλης από τις χώρες που αναφέρονται στο άρθρο 2 του παρόντος πρωτοκόλλου, το Κράτος εισαγωγής αναγνωρίζει το ποσό που γνωστοποιήθηκε από τη χώρα στην οποία αναφέρεται.

4. Μέχρι της 30ής Απριλίου 1981 συμπεριλαμβανομένης, η ευρωπαϊκή λογιστική μονάδα που χρησιμοποιείται σε εθνικό νόμισμα μιας συγκεκριμένης χώρας είναι η αντίστοιχη αξία σε εθνικό νόμισμα αυτής της χώρας της ευρωπαϊκής λογιστικής μονάδος κατά την ημερομηνία της 30ής Ιουνίου 1978. Για κάθε περίοδο διάρκειας δύο ετών είναι η αντίστοιχη αξία σε εθνικό νόμισμα αυτής της χώρας της ευρωπαϊκής λογιστικής μονάδος κατά την πρώτη εργάσιμη ημέρα του μηνός Οκτωβρίου του έτους που προηγείται αυτής της περιόδου των δύο ετών."

2. Οι παράγραφοι 4 και 5 του άρθρου 8 του πρωτοκόλλου αριθ. 3 καθίστανται οι παράγραφοι 5 και 6.

3. Στο άρθρο 13 παράγραφος 2 του πρωτοκόλλου αριθ. 3 η μνεία "άρθρο 8 παράγραφος 4" αντικαθίσταται με "άρθρο 8 παράγραφος 5".

Άρθρο 2

Η παρούσα απόφαση αρχίζει να ισχύει την 1η Ιανουαρίου 1979.

Έγινε στις Βρυξέλλες, στις 5 Δεκεμβρίου 1978.

Για την Μικτή Επιτροπή

Ο Πρόεδρος

P. DUCHATEAU

(1) ΕΕ αριθ. Ν 328 της 28. 11. 1973, σ. 2.